[Foto’s] Gesin leef in vrees ná aanval op Pta-kleinhoeweJaco en Michelle Botma. ŉ Gesin leef in vrees nadat drie gewapende mans hulle Sondagaand by hul huurhuis op ŉ kleinhoewe in Centurion ingewag en aangeval het. Jaco Botma (26), sy vrou, Michelle (25), en hul vyfjarige dogtertjie het ná ŉ rustige dag omstreeks 20:00 teruggekeer na die huis wat hulle die afgelope jaar en ŉ half in die Mnandi-omgewing huur. “Ek het in my bakkie stilgehou en was op pad om my dogtertjie op te tel wat op die sitplek geslaap het. Michelle was op pad na die deur toe sy drie mans gesien het wat ons buite die huis ingewag het,” het Botma Dinsdag aan Maroela Media gesê. Hy het gesê die mans was in swart geklee en het swart musse gedra. Hulle is nie aan die egpaar bekend nie. Die mans was met stokke, ŉ mes en ŉ 9 mm-pistool gewapen. “My vrou het vinnig reageer en my gewaarsku. Ons albei kon net betyds terugspring in die bakkie en die deure sluit voor die mans by ons was. Hulle het die bakkie met hul wapens begin slaan en van die vensters gebreek. Een van hulle het my deur die deur op my been geskiet voor ek met die bakkie kon wegjaag en hulp ontbied. Binne 15 minute het die plek gewemel met voertuie en ambulanse.” Die aanvallers het met leë hande te voet gevlug. Botma moes mediese behandeling ontvang vir ŉ skraapwond waar die koeël hom getref het en waar glas en skrapnel hom gesny het. Sy vrou is ongedeerd. Hul dogtertjie moes berading ontvang. “Sy praat nog van die aanval en herhaal wat die mans geskreeu het. Ons gaan probeer om so gou moontlik uit te trek. My jonger broer en sy verloofde bly ook op die kleinhoewe in ŉ aparte huis en hulle voel ook nie veilig nie.” Botma is oortuig die aanvallers was daar om hulle leed aan te doen en nie om hulle te beroof nie. “Ek is so dankbaar vir die beskermende hand wat oor ons was en dat my gesin veilig en ongeskonde is,” het hy gesê. Die polisie ondersoek twee sake van poging tot moord. Niemand is nog in verband met die voorval in hegtenis geneem nie.